LV Eiropas Savienības Oficiālais Vēstnesis C 82/7

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 82/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

SOPPRESSATA DI CALABRIA

EK Nr.: IT-PDO-0217-1569-19.10.2011.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☐

—

☒

—

☐

—

☒

—

☒

—

☐

—

☒

—

☐

—

☐

2. Grozījuma(-u) veids

—

☐

—

☒

—

☐

—

☐

3. Grozījums(-i)

Produkta apraksts

— Lai spēkā esošajā specifikācijā svītrotu apzīmējumu “aptuveni”, precīzāk aprakstīti produkta izmēri.

— Precizēts, ka produkta Soppressata di Calabria krāsa atkarīga no izmantotajām sastāvdaļām un garšvielām.

Izcelsmes apliecinājums

— Specifikācijas teksts atjaunināts attiecībā uz procedūrām, kas ražotājiem jāievēro, lai nodrošinātu elementus attiecībā uz izcelsmes apliecinājumu, kā paredzēts Regulā (ES) Nr. 1151/2012.

Ražošanas metode

— Sniegta skaidrāka un izteiktāka norāde par prasībām saistībā ar šķirni, kaušanas vecumu un svaru; atļauto ģenētisko tipu saraksts papildināts ar vietējo Apulo-Calabrese šķirni, kuras raksturīga pazīme ir melns apmatojums. Šīs šķirnes ciltsreģistru ieviesa, pamatojoties uz vietējās populācijas raksturojumu, kura vēsturiski bijusi sastopama gan Apūlijas, gan Kalabrijas reģionā; atļauto ģenētisko tipu saraksts papildināts ar vietējo Duroc šķirni, jo cūku izcelsmes apgabalā tā ir ļoti izplatīta; turklāt skaidri norādītas kategoriski aizliegtās šķirnes, kas nav saderīgas ar tādu smaga svara cūku audzēšanu, kādas ir piemērotas sālītu gaļas izstrādājumu ražošanai.

— Cūku identificēšanai ieviesta iespēja spēkā esošajā specifikācijā jau paredzēto marķējumu cūku identificēšanai aizstāt ar tetovējumu, kuru uzspiež uz cūku ciskām un kurā norādīts tās cūkkopības saimniecības identifikācijas kods, kurā attiecīgās cūkas dzimušas.

— skaidri norādīta prasība attiecībā uz proteīniem dzīvnieku barībā.

— Izskaidrota pašreizējā specifikācijā lietotā teiciena “buljonveida barība” (alimentazione a brodo) nozīme.

— Precīzi norādītas izmantojamās sastāvdaļas, tādējādi labojot acīmredzamu kļūdu pašreizējā tekstā, kurā teikts: “sarkanie pipari, kas paredzēti ar spēkā esošajiem tiesību aktu noteikumiem”. Skaidri redzams, ka pēc vārdiem “sarkanie pipari” pārrakstīšanas kļūdas dēļ izlaists turpmākais teksts attiecībā uz sastāvdaļām un piedevām, kas paredzētas ar spēkā esošo tiesību aktu noteikumiem. Ar grozījumu pienācīgāk noteikts, ko nozīmē “sarkanie pipari” jeb “sarkanā asā vai saldā paprika”, kas abas pieder pie Capsicum L. ģints. Spēkā esošās specifikācijas tekstā vēl nenorādīto dabisko sastāvdaļu skaidrai norādīšanai par pamatu ir izcelsmes apgabalā pastāvējusī vēsturiskā prakse.

— Atļautās piedevas uzskaitītas attiecīgā sarakstā. Šīs piedevas nemazina produkta saikni ar apgabalu, jo tās neietekmē produkta organoleptiskās īpašības, bet gluži pretēji – pasargā to no bojāšanās, kas saistīta ar nevēlamu fermentāciju. Piedevu izmantošana ļauj novērst produktam kaitīgu mikrobioloģisko procesu vēršanos plašumā un veicina produktam raksturīgā nogatavināšanās procesa lēnu norisi.

— Ieviesti ierobežojumi attiecībā uz ražošanai izmantojamo anatomisko daļu minimālajiem un maksimālajiem daudzumiem. Šis grozījums būtībā ir produkta specifikācijā jau esošas prasības konkretizācija. Turklāt ieviesta iespēja izmantot anatomisku liesuma daļu – fileju –, ko Soppressata di Calabria ražošanā tradicionāli jau izmanto. Tādā veidā tiek novērsts trūkums esošajā specifikācijā.

— Lai samazinātu produktā esošo kaloriju daudzumu, samazināts maisījumā izmantotā speķa minimālais daudzums.

— Paredzēts, ka produktam Soppressata di Calabria, ja to piedāvā tirdzniecībā vienīgi pēc sagriešanas šķēlēs, var būt garāka forma un ka tas var būt iepildīts ēdama kolagēna apvalkā. Šie noteikumi ļauj uzlabot darbības, ko veic produkta sagriešanai šķēlēs, un samazināt šādā sagatavošanā radušos zudumus.

— Norādīts, ka nogatavināšanai vajadzīgās 45 dienas ir minimālais ilgums, ko ievēro tradicionālajā ražošanā.

Marķējums

— Ieviests ar ACVN Soppressata di Calabria apzīmētā produkta identifikācijas logotips.

— Ieviesta iespēja uz etiķetes norādīt vārdus “sīvā”, “saldā” vai “baltā”, lai patērētājam būtu informācija par piparu/paprikas vai paprikas krēma izmantojumu.

— Paredzēta iespēja, ka tirdzniecībā produktu piedāvā iesaiņotu vakuumiepakojumā vai aizsargatmosfēras iepakojumā – veselu, sadalītu gabalos vai sagrieztu šķēlēs. Šādu noteikumu pašreizējā specifikācijā nav, bet tie ir vajadzīgi, lai produkta organoleptisko īpašību saglabāšanu salāgotu ar pirkšanas un patērēšanas ieradumu maiņu.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

SOPPRESSATA DI CALABRIA

EK Nr.: IT-PDO-0217-1569-19.10.2011.

AĢIN ( ) ACVN ( X )

1. Nosaukums

Soppressata di Calabria

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Produktu Soppressata di Calabria gatavo no tādas vidēji sīki sakapātas gaļas maisījuma, kuru iegūst no nesaldētu cūku liemeņu šķiņķa (ne mazāk kā 50 % apmērā) un pleca daļas, un/vai filejas (ne vairāk kā 50 % apmērā); maisījumam piejauc rūpīgi atlasītus taukus, ko ņem no neīstās filejas priekšdaļas cūkas augšējās mugurdaļas un kakla apvidū, un pievieno dabiskās garšvielas (sāls, melnie pipari veselos “graudos” vai malti, asie vai saldie (Capsicum L. ģints) pipari jeb paprika, malti un/vai krēma veidā, vīns, garšvielas un dabiskas aromātiskas vielas). Uz katru apstrādātās gaļas kilogramu maisījumā ir 4–15 % rūpīgi atlasīta speķa. Nogatavināšana ilgst vismaz 45 dienas. Produktu Soppressata di Calabria piedāvājot tirdzniecībā, tam piemīt šādas īpašības: pēc formas tas atgādina nedaudz saplacinātu cilindru 10–18 cm augstumā un 4–8 cm diametrā; griezuma vieta pēc izskata blīva, produkta masa samērā mīksta, krāsa viendabīga, dabiski sarkana vai koši sarkana atkarībā no izmantotajām sastāvdaļām.

Pildīt šo produktu ēdama kolagēna apvalkā un veidot to 40–60 cm garumā drīkst vienīgi tad, ja paredzēts tirdzniecībā piedāvāt to sagrieztu šķēlēs un iesaiņotu vakuumiepakojumā vai aizsargatmosfēras iepakojumā.

3.3. Izejvielas (tikai pārstrādātiem produktiem)

Produktam Soppressata di Calabria jābūt iegūtam no tādu cūku gaļas, kuras audzētas Kalabrijas reģionā.

Šā produkta iegūšanai nedrīkst izmantot kuiļu un sivēnmāšu gaļu.

Cūkām jāatbilst attiecīgām prasībām ģenētisko īpašību ziņā, kādas piemīt Itālijas liela dzīvsvara cūkām, kuras izaudzētas no šādām tradicionālajām smaga svara šķirnēm:

— Apulo-Calabrese,

— uzlabotās Large White un Itālijas Landrace šķirnes saskaņā ar Itālijas Ciltsgrāmatu vai šo šķirņu kuiļu pēcnācējas,

— cūkas, kas ir pēcnācējas saskaņā ar Itālijas Ciltsgrāmatu uzlabotās Duroc šķirnes kuiļiem,

— cūkas, kas ir citu šķirņu kuiļu vai hibrīdu kuiļu pēcnācējas, ja šie kuiļi – neatkarīgi no tā, vai tie dzimuši Itālijā vai ārvalstīs, – iegūti tādas selekcijas vai krustošanas ceļā, kuru mērķi nav nesaderīgi ar Itālijas Ciltsgrāmatas mērķiem attiecībā uz liela dzīvsvara cūku iegūšanu.

Turpretim pilnīgi izslēgtas ir:

— tādas cūkas, kurām ir nelabvēlīgi ģenētiskie rādītāji, it īpaši paaugstināta uzņēmība pret stresu (CSS – cūku stresa sindroms),

— Beļģijas Landrace šķirnes, kā arī Hampshire, Pietrain un Spot šķirnes cūkas.

Vidējais svars kaujamo cūku partijā nedrīkst būt mazāks par 140 kg.

3.4. Dzīvnieku barība (tikai dzīvnieku izcelsmes produktiem)

Cūku barībai vismaz 50 % apmērā jābūt veidotai no kombinētas barības, kurā ietilpst mieži, lauka pupas, kukurūza, zīles un turku zirņi.

Cūkām nedrīkst izēdināt ne manioku, ne kartupeļus, ne arī blakusproduktus, kas gaļai vai taukiem varētu piedot nevēlamu garšu vai smaku.

Lai ar nobarošanu varētu iegūt blīvāku gaļu, izēdināt buljonu ir aizliegts. Izēdināt buljonu nozīmē izmantot barībā piena pārstrādes blakusproduktus.

Vismaz divus mēnešus pirms cūku kaušanas to barībā priekšroka dodama proteīniem, tādēļ to saturs nedrīkst būt zemāks par 12 %.

Dzīvnieku barībai atkarā no tirgus iespējām jābūt iegūtai ražošanas ģeogrāfiskajā apgabalā.

3.5. Konkrēti ražošanas posmi, kas jāveic noteiktajā ģeogrāfiskajā apgabalā

Kalabrijas reģionā jāveic šādi ražošanas posmi: cūku audzēšana un kaušana, izejvielas atlase, gaļas malšana un maisīšana, iepildīšana apvalkā, pārsiešana un produkta nogatavināšana

3.6. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.7. Ar reģistrēto nosaukumu apzīmētā produkta marķēšanas īpašie noteikumi

Aizsargātajam cilmes vietas nosaukumam Soppressata di Calabria uz etiķetes jābūt uzrakstītam ar skaidriem un neizdzēšamiem burtiem, kas krasi atšķiras no burtiem, kuri izmantoti visos pārējos pie produkta piestiprinātas etiķetes vai plāksnītes uzrakstos vai norādēs uz sadalīta produkta iepakojuma; tieši aiz nosaukuma ir norāde Denominazione di Origine Protetta (aizsargāts cilmes vietas nosaukums).

Uz etiķetes jābūt šādam Soppressata di Calabria DOP (ACVN Soppressata di Calabria) logotipam, kas atveidots šeit turpmāk.

Uz etiķetes var norādīt arī vārdus piccante, dolce vai bianca (pikanta, salda vai balta), ja produkta Soppressata di Calabria ražošanai izmantoti attiecīgi sarkanie sīvie vai sarkanie saldie (Capsicum L. ģints) pipari/paprika, vai arī to, ka tas ražots bez piparu/paprikas izmantošanas.

4. Ģeogrāfiskā apgabala īsa definīcija

Soppressata di Calabria gatavošana noris tradicionālajā ražošanas apgabalā, ko veido Kalabrijas reģiona teritorija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas ģeogrāfiskais apgabals atrodas Itālijas dienvidos, un tam raksturīgs mēreni silts klimats ar nelielu nokrišņu daudzumu, kas izkrīt galvenokārt ziemā. Teritorija ir lielākoties pauguraina un kalnaina, bet, tā kā tā atrodas uz pussalas, tai ir vairāk nekā 800 km gara robeža, ko veido Tirēnu un Jonijas jūras krasta līnija. Jūra, pauguraines un kalnāji veido Vidusjūras apgabalam specifiskus klimatiskos apstākļus.

Soppressata di Calabria ir produkts, kas radīts, izmantojot pieredzi un ievērojot Kalabrijā iesakņojušos tradīciju. Produkta gatavošanā svarīga nozīme ir gan ražotāju prasmei izraudzīties un apstrādāt dažādus gaļas izcirtņus maisījuma sagatavošanai, gan arī garšvielu un dabisku aromātisku vielu izmantošanai.

5.2. Produkta specifika

Soppressata di Calabria ir Kalabrijas gaļas pārstrādes nozarei tipisks nogatavināts produkts. Soppressata di Calabria gatavo no tādas vidēji sīki sakapātas gaļas maisījuma, kuru iegūst no šķiņķa un pleca daļas un/vai filejas, sajaucot ar rūpīgi atlasītiem taukiem, ko ņem no neīstās filejas priekšdaļas cūkas augšējās mugurdaļas un kakla apvidū, un maisījumam pievieno dabiskas aromātiskas sastāvdaļas. Turklāt šis produkts izceļas ar savu nedaudz saplacināto formu un tipisko vircoto garšu, ko tam piedod izmantotās garšvielas.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Produktam Soppressata di Calabria piemērojamo prasību izpilde atkarīga no vides apstākļiem, dabas faktoriem un cilvēkfaktoriem.

Soppressata di Calabria ražošanas un pārstrādes apgabalam raksturīga saikne ar vidi, ko nosaka tipiskais Itālijas dienvidu Vidusjūras klimats ar nelielu nokrišņu daudzumu, kas izkrīt galvenokārt ziemā, un attiecīgo teritoriju ģeogrāfiskais novietojums, kurās turklāt valda īpaši vēji un temperatūras svārstības, kas veicina optimālu apstākļu uzturēšanu nogatavināšanas telpās.

Soppressata di Calabria gatavošanai ievērojama nozīme ir ražotāju pieredzei, ko tie liek lietā gaļas gabalu atlasē. Rūpīgi atlasītos liesās gaļas gabalus vidēji sīki sakapā un sajauc ar treknuma daļām un garšvielām. Gaļas sagatavošanas procesā joprojām izmanto dabiskas augu izcelsmes aromātiskas vielas, kas ir tipiskas Kalabrijas tradīcijai un veido produkta Soppressata di Calabria specifiku.

Turklāt svarīga nozīme ir arī uzmanībai, kādu ražotāji velta iepildīšanas un nogatavināšanas posmiem, lai nodrošinātu tāda produkta iegūšanu, kam saglabāta raksturīgā saplacinātā forma un pareizā konsistence.

Viss kopums – “izejviela, produkts, nosaukums” – ir cieši saistīts ar noteiktā ģeogrāfiskā apgabala sociāli ekonomisko attīstību, tādējādi nosakot vietējās zemes īpašās tradīcijas un ieražas. Ievērības cienīgs ir fakts, ka par izejvielu izmanto cūkgaļu, kas iegūta lopkopības saimniecībās, kurās audzē smaga svara cūkas, kam raksturīgas Itālijas ģenealoģisko līniju īpašības un ko baro ar attiecīgajam apgabalam tipiskiem augu valsts izcelsmes barības līdzekļiem. Tātad produkts Soppressata di Calabria ir cieši saistīts ar ģeogrāfisko apgabalu, kura īpatnības nosaka reģiona klimats, cūku ēdināšanu un cilvēkfaktoriem.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Valdība ir uzsākusi valsts iebildumu procedūru, aizsargātā cilmes vietas nosaukuma Soppressata di Calabria atzīšanas pieteikumu 2011. gada 25. jūlijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 171. numurā.

Produkta specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (www.politicheagricole.it) un tad uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.